Citroën DS
<s>Sitroen DS (), popularno zvan Ajkula ili Žaba, je automobil koji je proizvodila francuska fabrika automobila Sitroen.</s><s>Proizvodio se od 1955. do 1975. godine i proizvedeno je 1.455.746 vozila.</s><s>U Francuskoj je poznat pod nazivom Déesse, što u prevodu znači boginja.</s><s>DS je poznat po aerodinamičnom futurističkom dizajnu i inovativnom tehnologijom, uključujući hidropneumatsko ogibljenje.</s><s>Najugledniji magazin Classic & Sports Car proglasio je Sitroen DS najlepšim automobilom svih vremena i dodelio mu je treće mesto za uticaj na dizajn vozila u svetu, a nemački časopis Auto Motor und Sport proglasio ga najboljim autom od Drugog svetskog rata do danas zbog bezvremenskog dizajna i naprednih tehnologija.</s>

<s>Istorija 
Početkom pedesetih godina HH veka u Sitroenu su shvatili da je vreme za nov i originalan automobil.</s><s>Kao naslednik Traksion Avanta, na salonu automobila u Parizu 1955. godine, prvi put se pojavio model ID 19 (kasnije se pojavljuje DS 19, koji je nešto bolje opremljen).</s><s>Na tržištu se našao po prvi put drugačiji automobil po dizajnu i mehanici u odnosu na konkurenciju.</s><s>Dok su ga jedni sa oduševljenjem prihvatili, drugi su smatrali da je futuristički i komplikovan.</s><s>Međutim, novi Sitroen je do kraja sajamskog dana primio 12.000 narudžbina.</s>

<s>Prodaja je počela u proleće 1956. godine, i na prvim modelima su primetni razni problemi od kojih je najčešća, defekt hidraulike.</s><s>Ovaj problem je rešen prelaskom na LHS 2 tečnost koja čini sistem mnogo pouzdanijim.</s><s>U početku, u ponudi su se našla dva modela, standardni ID i skromnija ID-9 verzija koja je osim hidraulike imala mnogo konvencionalniju tehniku.</s><s>1958. godine predstavljena je i kombi verzija sa petoro vrata koja je mogla da preveze osam osoba, poznata pod imenom Safari i bila najčešće korišćena kao ambulantno vozilo.</s><s>Iste godine počela je prodaja i modela ID Prestige, luksuzne varijante, sa pregradnim staklom između vozača i putnika, kožnim enterijerom i telefonom kod zadnjih sedišta.</s>

<s>1960. godine dolazi do laganog redizajna.</s><s>Iste godine, predstavljena je i kabriolet verzija koja je razvijena na standardnoj šasiji sa dvoje vrata i platnenim krovom.</s><s>Zbog ručnog rada, broj proizvedenih kabrioleta je bio mali a cena mu je, u odnosu na ostale modele bila mnogo veća.</s>

<s>U avgustu 1964. godine predstavljen je DS Pallas koji je zaokružio ponudu i predstavljao luksuzniju verziju.</s><s>1965. godine, u ponudu je uvršten i novi motor od 2100 kubika i 100 KS, a postojeći agregat od 1900 kubika je modernizovan i pojačan na 84 KS.</s><s>Tih godina počinje da se više koristi oznaka DS koja je do tad označavala bolje opremljene verzije, dok je početkom 1967. godine i predstavljenjem prvog ozbiljnijeg redizajna, stara oznaka ID izlazi iz upotrebe.</s><s>Te godine uvedena su dupla prednja svetla u staklenom kućištu, koja su u zavisnosti od verzije mogla, prilikom skretanja da se okreću prema radijusu krivine.</s><s>Prednji deo je postao mnogo elegantniji, agresivniji i moderniji.</s>

<s>Sredinom 1968. godine, verzija DS 20 sa motorom od 2000 kubila i 90 KS zamenjuje DS 19, a te godine veliki korak napred u razvoju predstavlja i DS 21 i.e. koja je imala elektronsko ubrizgavanje goriva i bila među prvim takvim automobilima u svetu.</s><s>Od 1970. godine ugrađuje se serijski petostepeni menjač, a za sve modele postaje dostupan i automatik.</s><s>1972. godine, uvodi se u ponudu DS 23 sa motorom od 2300 kubika i ubrizgavanjem goriva, dok serija okolnosti kao što su predstavljanje naslednika, modela CX i preuzimanje fabrike Sitroen od strane Pežoa, označava poslednju etapu razvoja.</s><s>1974. godine proizveden je poslednji kabriolet pod imenom Usine.</s>

<s>24. aprila 1975. godine sa traka je sišao poslednji Sitroen D serije, posle skoro 1,5 miliona prodatih vozila.</s>

<s>Dizajn i inovacije 
Italijanski vajar i dizajner Flaminio Bertoni i francuski vazduhoplovni inženjer Andre Lefebvre su najzaslužniji za stvaranje Sitroena DS.</s><s>Originalna karoserija, koju je Bertoni dizajnirao, je automobilu donela ime ajkula, ostaće popularan tako iako je imao svoje oznake.</s><s>Bertoni, koji je bio šef odela za dizajn u Sitroenu, počeo je još 1938. godine dizajnirati DS, da bi ga konačno završio samo mesec dana pre izložbe u Parizu.</s><s>To je bio prvi zaobljen auto, jer su se pedesetih godina ulicama vozili kockasti automobili.</s><s>Karoserija je većinom napravljena od čeličnih limova ali je krov bio od fiberglasa, a hauba od aluminijuma.</s><s>Svi paneli na karoseriji su bili pričvršćeni zavrtnjima na šasiju što je eventualne popravke učunilo mnogo lakšim.</s><s>Unutašnjost je bila prostrana sa potpuno ravnim podom, jer je menjač postavljen kod volana.</s><s>Interesantan detalj je bilo nepostojanje klasične papučice kočnice koju je zamenilo gumeno dugme na podu vozila koje je obavljalo istu funkciju.</s><s>DS je bio poznat i po razvijenom pitanju bezbednosti vozila, koje se do tad nije pojavljivalo i po upotrebi plastičnih masa u konstrukciji.</s><s>Rezervoar je bio montiran unutar snažne šasije, a volan sa samo jednim krakom je dizajniran da se slomi u slučaju frontalnog sudara.</s>

<s>Sitroen DS je čuven po hidropneumatskom ogibljenju, koje je isprobano kod modela 15 H. Sa ovim sistemom DS je posedovao savršenu udobnost u vožnji i konstantanu visinu vozila bez obzira na opterećenje.</s><s>Pored toga, u slučaju nužde, moguća je vožnja i na tri točka i menjanje točkova bez dizalice.</s><s>Hidraulika je omogućila i ugradnju poluautomatskog menjača i servo volana.</s><s>Najuočljiviji je bio izgled vozila i dizajner Flaminio Bertoni pri stvaranju namerno je izostavio klasičnu masku hladnjaka da bi dobio na aerodinamici i komfornijoj vožnji.</s><s>Za zaustavljanje vozila brinuli su se diskovi na prednjoj osovini i klasične doboš kočnice nazad.</s><s>DS je bio prvi serijski automobil sa prednjim disk kočnicama.</s>

<s>Atentat na Gola</s>

<s>Sitroen DS je odigrao važnu ulogu u neuspeli atentat na francuskog predsednika Šarl de Gola.</s><s>1962. godine francuska paravojna grupa otvorila je paljbu iz automata na predsednika i njegovu ženu dok su se na zadnjem sedištu vozili niz parisku Aveniju oslobođenja.</s><s>Najmanje 140 metaka zasulo je vozilo.</s><s>Sitroen je bio izrešetan, a dve gume su bile izbušene.</s><s>Na mokrom, klizavom i neravnom putu, destabilizovani automobil je počeo da proklizava, a šofer se borio da zadrži kontrolu.</s><s>Međutim, tada je na scenu stupilo njegovo inovativno, samopodešavajuće hidropneumatsko oslanjanje koje je vrlo brzo uskladilo poziciju točkova, prilagodivši se izduvanim gumama i održavši gaznu površinu u kontaktu sa podlogom.</s><s>Ovo je omogućilo vozaču da se izvuče iz ozbiljnog zanošenja i da povrati kontrolu dok je ubrzavao prema bezbednoj udaljenosti.</s>

<s>Galerija</s>

<s>Napomene</s>

<s>Reference</s>

<s>Spoljašnje veze</s>

<s>Sitroen DS</s>

<s>Automobili
Citroën</s>

